โสฬสไม่หวั่นให้กู้สูงกว่าเป้าทำผ่านบอร์ด
“โสฬส” แจงบอร์ดสั่งปล่อยกู้ช่วยตกงานจนเกินกว่าเป้า
27 มี.ค. 2555

“โสฬส” แจงบอร์ดสั่งปล่อยกู้ช่วยตกงานจนเกินกว่าเป้า
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ไม่รู้สึกหนักใจที่ถูกตั้งกรรมการสอบสวนการปล่อยสินเชื่อชะลอเลิกจ้างงานในช่วงปี 2552-2553 เพราะดำเนินการตามขั้นตอนการปล่อยสินเชื่อทุกประการ
นอกจากนี้ การปล่อยสินเชื่อเกินจาก 7,000 ล้านบาท เป็น 1.4 หมื่นล้านบาท เนื่องจากมีความต้องการสินเชื่อจำนวนมาก เพราะมีผู้ประ กอบการหลายรายได้รับกระทบจากปัญหาเศรษฐกิจที่เกิดขึ้นในขณะนั้น
“การอนุมัติสินเชื่อทั้งหมด 1.4 หมื่นล้านบาท ได้รับความเห็นชอบจากคณะกรรมการของธนาคาร และคณะกรรมการสินเชื่อของธนาคาร” นายโสฬส กล่าว
ทั้งนี้ นายโสฬสถูกตั้งคณะกรรม การสอบข้อเท็จจริงการปล่อยสินเชื่อชะลอการเลิกจ้างเกินกว่าที่กำหนดไว้ ทำให้เสียหายกว่า 700 ล้านบาท โดยจะเริ่มตรวจสอบในเดือนนี้
แหล่งข่าวจากกระทรวงการคลัง เปิดเผยว่า เอสเอ็มอีแบงก์ปล่อยสินเชื่อเกินกว่าที่กำหนดไว้ 7,000 ล้านบาท เพราะรัฐมนตรีที่กำกับดูแลในขณะนั้นสั่งให้ปล่อยเพิ่ม และพบว่ามีบริษัทที่ใกล้ชิดฝ่ายการเมืองจำนวนมากได้รับอนุมัติสินเชื่อ